**Praktisk information om Vandbal og Kongebal**

af festinspektor Sven Bjødstrup

**Hvilke baller holdes? Og, hvornår?**

Vandballet for 1g’erne foregår traditionelt første lørdag i marts. Kongeballet for 3g’erne afholdes traditionelt første lørdag i november.

**Hvem kan eleverne invitere?**

Hver elev har adgang til at invitere to gæster, hvilket i de fleste tilfælde vil være mor og far. I tilfælde af skilsmisser vælger eleverne oftest at invitere mor med evt. ledsager til det ene af de to baller, og far med evt. ledsager til det andet bal. Hvis man kun har en forælder, er denne velkommen til at tage en ledsager med. Kan man ikke være repræsenteret af sine forældre, kan man invitere f.eks. onkel og tante. Sidstnævnte kan være oplagt for kostelever, hvis forældrene bor langt væk.

**Hvordan bliver man inviteret?**

Alle klasserne får klasselister udleveret, hvor alle elever skal markere hvem man ønsker at invitere. Når listerne er retur på kontoret, udarbejdes og udleveres invitationer til ballet. Herefter skal eleverne/deltagerne før ballet købe billetter, jf. at skolen har været nødt til at indføre brugerbetaling.

**Hvad tøj har man på?**

Herrerne har smoking, jakkesæt eller mørkt tøj på (ikke kjole og hvidt). Damerne har kort eller lang kjole på eller andet festtøj. Det er ikke nødvendigt at købe nyt. Man kan sy selv, handle i en genbrugsbutik, leje eller låne.

**Er det en meget fin fest?**

Det er ikke en fin fest, men det er en festlig aften, hvor folk gør noget ud af sig selv – og lever sig ind i den tradition, som skolens baller er. Skolen er denne aften fyldt med glade mennesker, som alle har en dejlig aften i de smukke omgivelser.

**Hvor sidder man?**

Eleverne sidder klassevis i spisesalen eller i ét af de øvrige lokaler i Hovedbygningen. Elevernes forældre/ledsagere sidder samlet klassevis i andre lokaler.

**Hvordan finder min far sin borddame, når der er så mange gæster?**

Ved ankomst til ballet vil elevens far/mandlige gæst få udleveret et følge-til-bord-kort med navnet på en dame (en mor/kvindelig ledsager fra samme klasse), som han skal føre til bords senere på aftenen. Det er et af ritualerne omkring ballet, at eleverne – og den mandlige gæst – bruger lidt energi før middagen på at lokalisere mandens borddame.

**Kan min far og mor få hinanden til bords?**

I udgangspunkt ønsker skolen at ”blande” forældrene, men hvis nogen – f.eks. på grund af sygdom – har særlige behov, skal kontoret have besked på 5786 5786.

**Hvad hvis man skal melde afbud?**

Bliver man forhindret i at deltage kan man til og med dagen før ballet melde afbud på telefon 5786 5786. Bliver det nødvendigt at melde afbud på selve dagen for ballets afholdelse kan det frem til kl. 18.00 ske direkte til festinspektor Sven Bjødstrup på 2177 9701.

**Hvornår slutter festen?**

Ballet slutter midnat, men man kan forlade ballet når man har lyst.

**Hvad får man at spise og drikke?**

Der serveres en let anretning, hvortil der serveres vin og vand. Hvis man ønsker alkoholfri vin, kan man henvende sig til en af marskallerne. Før og efter middagen kan der købes sodavand, vin og øl i baren.

**Marskaller**

Det er unikt for skolens baller at det er muligt at rekruttere 80 elever fra de øvrige årgange til at bruge en lørdag aften på at give deres kammerater en god aften. Det er de 80 marskaller der sammen med skolens pedeller, køkkenpersonale og festinspektor får aftenen til at hænge sammen.

**Andre spørgsmål**

Hvis du eller dine forældre har andre spørgsmål, eller der er noget særligt, der skal tages hensyn til, er man velkomne til at henvende sig til sbj@soroeakademi.dk